ચેન્નઈમાં શાકભાજીના માર્કેટમાંથી એકઠા કરવામાં આવતા કચરામાંથી બાયોગેસ પેદા કરીને અહીંની એક કૉલેજની કૅન્ટીનમાં રસોઈ બનાવવામાં આવી રહી છે. સ્થાનિક તામ્બારમ મ્યુનિસિપલ કોર્પાેરેશને આ પ્રકારે નવા ૨૦ શેડનું નિર્માણ કરી વેજિટેબલ વેસ્ટમાંથી ખાતર બનાવવાનું પણ આયોજન કર્યું છે. આ માટે ૬.૬૦ કરોડનો ખર્ચ કરવાની તૈયારી પણ દર્શાવી છે. ચેન્નઈના પશ્ચિમ મામ્બાલામમાં શાકભાજીના વેસ્ટમાંથી બાયોગેસ મેળવવા ઊભો કરવામાં આવેલો પ્લાન્ટ એક અનુકરણીય પગલું છે. અહીંથી પેદા થતા બાયોગેસમાંથી ટીનગરમાં આવેલી શ્રી શંકરલાલ સુંદરબાઈ શાસુન જૈન મહિલા કૉલેજની કૅન્ટીનમાં રસોઈ બનાવવામાં આવે છે. શાકભાજીના ૫૦ કિલો વેસ્ટમાંથી બે કિલો બાયોગેસ મળે છે. બાયોગેસ પ્લાન્ટમાંથી ગૌણ પૈદાશ તરીકે ખાતર પણ પ્રાપ્ત થાય છે. તામ્બારામ મ્યુનિસિપલ કોર્પાેરેશનના કમિશનર કે.ક્રિશ્નામૂર્તિના જણાવ્યા પ્રમાણે નવા ઊભા કરવામાં આવનારા ૨૦ શેડ માઇક્રો કમ્પોસ્ટિંગ સેન્ટર્સ તરીકે કામ કરશે. અહીં કિચન, ગાર્ડન તેમજ ભોજન સામગ્રીનો વેસ્ટ એકઠો કરી ઓર્ગેનિક ખાતર બનાવવામાં આવશે. અહીંના રહીશોને આ ઓર્ગેનિક ખાતર વિનામૂલ્યે આપવામાં આવશે. આપણા દેશમાં રોજેરોજ શાકભાજીના વેસ્ટનો વિપુલ જથ્થો નીકળતો હોય છે ત્યારે આવા બાયોગેસ પ્લાન્ટ ઊભા કરવામાં આવે તો રાંધણગેસની અછતની સમસ્યા નિવારી શકાય તેમ છે.